ఐఒబికి మొండి బాకాయిల దెబ్బ
- 87% పతనమైన లాభాలు
                    చెన్నై : ఇండియన్‌ ఓవర్‌సీస్‌ బ్యాంకు (ఐఒబి) 2014-15 జనవరి నుంచి మార్చితో ముగిసిన నాలుగో త్రైమాసికం(క్యూ4)లో పేలవమైన ఆర్ధిక ఫలితాలు ప్రకటించింది. ఈ త్రైమాసికంలో మొండి బాకీల బెడద పెరగడంతో నికర లాభాలు ఏకంగా 86.8 శాతం క్షీణించి రూ.35.50 కోట్లతో సరిపెట్టుకుంది. 2013-14 ఇదే క్యూ4లో రూ.268.3 కోట్ల లాభాలు సాధించింది. గత క్యూ4లో ఐఒబి మొత్తం ఆదాయం 3.5 శాతం పెరిగి రూ.6,704 కోట్లకు చేరాయి. 2014-15గాను షేర్‌ హౌల్డర్లకు ఎలాంటి డివిడెండ్‌ను ప్రకటించలేదు.
మార్చి 31 ముగింపు నాటికి బ్యాంకు వ్యాపారం రూ.4.25 లక్షల కోట్లకు చేరింది. 2014 ఇదే మార్చి నాటికి రూ.4.09 లక్షల కోట్ల వ్యాపారం నమోదయ్యింది. 2014-15లో ఐఒబి రూ.454.3 కోట్ల నికర నష్టాలు చవి చూసింది. ఇంతక్రితం ఆర్ధిక సంవత్సరంలో రూ.601.7 కోట్ల లాభాలు సాధించింది. బ్యాంకు స్థూల నిరర్ధక ఆస్తులు 14,922.45 కోట్లకు (8.33%) ఎగిశాయి. 2014 మార్చి నాటికి జిఎన్‌పిఎ రూ.9098.48 కోట్లు (4.98%)గా నమోదయ్యింది. గత మార్చి నాటికి బ్యాంకు నికర నిరర్ధక ఆస్తులు 98133 కోట్లు లేదా 5.68 శాతానికి చేరాయి. గతేడాది ఇదే కాలంలో నికర ఎన్‌పిఎ రూ.5658 కోట్లు లేదా 3.20 శాతంగా నమోదయ్యాయి.
మీ స్నేహితులకు రికమెండ్ చెయ్యండి